paragraph_text: Kaznene ekspedicije su kroz najveći dio povijesti predstavljale jedini način na koji su pojedine države mogle održavati vlast nad dijelovima svojeg teritorija, pogotovo ako su ti teritoriji zbog raznih zemljopisnih okolnosti bili nepristupačni. Klasični primjer su pohodi koje su nekadašnja azijska carstva poduzimala protiv nomadskih naroda kako bi zaustavili pljačkaške pohode preko svojih granica. U 19. stoljeću kaznene ekspedicije postaju jedno od sredstava međunarodne politike pomoću kojih velike sile uspostavljaju utjecaj i vlast nad manjim državama rabeći razne incidente čija su žrtva vlastiti građani kao povod za vojne akcije.